
Parlamentul  României

Camera  Deputaţilor

Comisia pentru industrii si servicii






              Bucureşti 16.09.2009

                                                                                                                                      Nr. 23/320/2009

AVIZ

asupra proiectului de Lege pentru aprobarea Ordonanţei de urgenţă a Guvernului nr. 47/2009 pentru modificarea şi completarea Ordonanţei de urgenţă a Guvernului nr. 135/2007 privind alocarea de la bugetul de stat a fondurilor necesare pentru continuarea şi finalizarea măsurilor ex-ISPA
            În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii  a fost sesizată spre dezbatere şi avizare, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr. 47/2009 pentru modificarea şi completarea Ordonanţei de urgenţă a Guvernului nr. 135/2007 privind alocarea de la bugetul de stat a fondurilor necesare pentru continuarea şi finalizarea măsurilor ex-ISPA, transmis cu adresa PLx 382 din 7 septembrie 2009 şi înregistrat sub nr.23/320 din 8 septembrie 2009. 
           Proiectul de ordonanţă de urgenţă are ca obiect de reglementare modificarea şi completarea Ordonanţei de urgenţă a Guvernului nr. 135/2007 privind alocarea de la bugetul de stat a fondurilor necesare pentru continuarea şi finalizarea măsurilor ex-ISPA, aprobată prin Legea nr.187/2008, în sensul că din fondurile prevăzute în bugetul Ministerului Finanţelor Publice – Acţiuni Generale, la poziţia globală “Fondul Naţional de Preaderare“ se asigură şi sumele necesare pentru continuarea şi finalizarea proiectelor ex-ISPA inclusiv TVA-ul aferent acestora.

             Din punct de vedere al dreptului comunitar, proiectul de ordonanţă de urgenţă, fără a transpune vreun act juridic comunitar, intră sub incidenţa principiilor statuate la nivelul Uniunii Europene subsumate Politicilor regionale şi coordonării instrumentelor structurale.

             Scopul programului ISPA (Instrument pentru Politici Structurale de Pre-Aderare) este de a oferi sprijin financiar pentru investiţii în domeniul protecţiei mediului şi al transporturilor şi a accelera procesul de armonizare a legislaţiei ţărilor candidate cu normele europene în aceste două sectoare.
Avizul comisiei urmează să fie transmis Comisiei pentru buget, finanţe şi bănci, care este sesizată în fond. 
Senatul în calitate de primă cameră sesizată a adoptat acest proiect de lege în şedinţa din 1 septembrie 2009, în forma prezentată de iniţiator.
Consiliul Legislativ a avizat favorabil proiectul de Lege cu unele observaţii şi propuneri, aviz transmis cu adresa nr. 515/20.05.2009.
Examinarea proiectului de Lege a avut loc în şedinţa comisiei din data de 16 septembrie 2009.
În urma  dezbaterilor, membrii comisiei au hotărât, în unanimitate, avizarea favorabilă a proiectului de Lege, în forma adoptată de Senat.
Prin obiectul de reglementare şi conţinut, proiectul de lege face parte din categoria legilor ordinare.

Potrivit prevederilor articolului 75 alineatele (1) şi (3) din Constituţia României, republicată,  Camera Deputaţilor este Camera decizională.
PREŞEDINTE,
Iulian Iancu
Consilier parlamentar,
      Viorica Petraşcu 

